Den 30. nov. 2017

Til Fritidsgrundejerforeninger i Sammenlutningen

**Referat**

**Repræsentantskabsmødet**

**Tirsdag d. 28. november 2017, kl. 19.00**

**Vejgårdhallen, Vejgård Torv 3, 9000 Aalborg**

**Velkomst:** Formand Orla Olesen bød velkommen til årets repræsentantskabsmøde og udtrykte glæde over det store fremmøde. Bestyrelsen blev herefter præsenteret: kasserer Betinna Venøbo, sekretær Jørn Kristensen, bestyrelsesmedlemmerne Lis Larsen og Lars Nielsen samt formand Orla Olesen. Sekretæren foretog herefter ved opråb optælling af de fremmødte (68 medlemmer repræsenterende 39 foreninger). Herefter gik man over til dagsordenen:

**1. Valg af dirigent:**

Bestyrelsen foreslog Bennie Holmager, som blev valgt. Dirigenten gennemgik dagsordenen og oplyste, at rådmand Hans Henrik Henriksen havde anmeldt sin ankomst kl. 20.00 til drøftelse af dagsordenens punkt 4.

**2. Orientering ved formand Orla Olesen:**

Mobiltelefondækning:

Formanden oplyste, at mobiltelefonidækningen i området mellem Hou og Hals gerne skulle være blevet forbedret, efter Telenord og Telia havde fået opsat den nye mast ved Tyrensvej. TDC tilkoblede sig senere masten efter, at Sammenslutningen i april 2017 klagede over TDC kundernes dårlige dækning. Tilkoblingen skete først d. 8. aug. 2017, vi håber nu, at forholdene for TDC kunderne er blevet forbedret. Vi hører gerne fra jer, såfremt der fortsat er problemer med dækningen.

Visit Aalborg:

Som oplyst på generalforsamlingen er turistkontoret nu lukket i Hals og flyttet til Dagligbrugsen i Hou, Superbrugsen i Hals, samt biblioteket i Hals. Aalborg Kommune og Visit Aalborg sendte en invitation ud til sommerhusejerne til møde d. 9. april 2017 om ny planlov og øget sommerhusudlejning til styrkelse af turismen og handelen i området. Omkring 400 personer mødte frem, men trods stor fokus på øget turisme, er der efterfølgende kun afsat ¼ medarbejder til at turistservicere vores område.

Hjertestartere:

Vi har fået et forslag fra Helbrechtskær, om Sammenslutningen kan sætte en hjertestarter op omkring Kongestien/Kongevangen, da der ikke findes nogen hjertestartere i området. Bestyrelsen mener ikke, at Sammenslutningen skal stå for opsætning af hjertestartere, men opfordre grundejerforeningerne til selv at indgå aftaler om dette. Der er mulighed for at søge støtte til dette, eksempelvis Trygfonden og Aalborg kommunes AKA pulje, hvor der ved sidstnævnte maksimalt kan ansøges om kr. 50.000. Formanden oplyste, at en hjertestarter koster ca. kr. 18.000,- eksklusiv tilkoblingsudgifter og driftsudgifter. Der henvises til Trygfondens hjemmeside: trygfonden.dk/soeg-stoette/hertestarter-donation.

Nye regler for foreningers bankkonti:

Såfremt foreningskontoen er oprettet under et konstrueret kundenummer, er der følgende muligheder:

1. Kontoen kan flyttes til et cpr. nr. og kontoen vil herefter være at betragte som almindelig indlån

2. Foreninger, som er oprettet i et konstruerede nummer, kan vælge at omdanne sig til en formel forening med eget CVR nummer og herefter flytte kontoen til dette CVR nr.

3. Administrator af kontoen kan vælge at opgøre kontoen.

Årsagen hertil er mange bl.a. kan nævnes, at der skal ske korrekt indberetning til skattemyndighederne og forholdene omkring hvidvask af penge til bekæmpelse af terror skal iagttages. Foreningen kan oprettes som frivillig forening under virk.dk.

Kloakering i området:

Etape 6-7 er nu udført, og sommerhusene skal være tilsluttet senest d. 31. december 2017. Arbejdet på etape 8 er påbegyndt og entrepriser bliver udført af Guldhammer, John Madsen og Vennelyst . Etape 8 forventes afsluttet d. 1/7-18. Vedrørende tidsplanerne for de sidste etaper henvises til Aalborg Kloaks hjemmeside: aalborgforsyning.dk/kloak.

Infohæftet:

Vi har fået et spørgsmål om vores infohæfte ikke kan trykkes lidt senere, da mange foreninger først holder generalforsamlinger i maj, juni og juli måned, hvor der kan ske formandsændringer. En udskydelse af trykningen vil kunne sikre ajourført oplysninger på formændenes navne og telefonnumre. Bestyrelsen har besluttet at fastholde trykningen i marts måned af hensyn til udleveringen ved generalforsamlingen. Formanden appellerede til straks at indberette formands og kasserer skift til Sammenslutningen.

Hals – Hou Samråd:

I august – september 2017 afviklede Aalborg Kommune orienteringsmøder i henholdsvis Hals og Hou by vedrørende udmøntning af 15. mio. kr. til forskønnelse og styrkelse af fritid, sport og oplevelser i Hals og Hou. Jørn Kristensen og Lis Larsen repræsenterede bestyrelsen ved disse møder og vil efterfølgende kunne besvare spørgsmål. Kommunens oplæg var udarbejdet i samarbejde med de to samråd, hvor der var nedsat arbejdsgrupper (baggrundsgrupper):

Formanden rettede en særlig tak til rådmand Hans Henrik Henriksen for afholdelsen af de informative borgermøder om forslag til udmøntning af de 15 mio. kr. Sammenslutningen (repræsenterende 51 grundejerforeninger og ca. 3200 sommerhusejere) havde med spænding set frem til disse møder, da vi ikke var blevet tilbudt deltagelse i arbejdsgrupperne omkring udarbejdelsen af forslagene. På borgermøderne rejste vi en kritik af, at Sammenslutningen ikke var blevet inddraget i processen og fremhævede vigtigheden af også at medtage Nordsøstien og området mellem Hou og Hals i det endelige projekt. Det er efterfølgende lykkedes os at få tilsagn fra kommunens embedsmænd om, at dette område også vil indgå i det prioriteringsoplæg, som forventes fremlagt til politisk godkendelse d. 13. dec. 2017. Ligeledes er vi nu blevet repræsenteret i de to samråd, hvor vi vil bidrage med forslag til synliggørelse og forbedringer af Nordsøstien og rastepladser i området mellem Hals og Hou. Det er aftalt, at Hals Samråd indkalder Sammenslutningen og den hidtidige Nordsøstigruppe til første møde i starten af 2018. Udmøntningen af de 15 mio. kr. forventes realiseret med 4 mio. kr. i 2018, 8,5 mio. kr. i 2019 og 2,5 mio. kr. i 2019.

Sammenslutningen har d. 4. oktober 2017 haft møde med rådmand Hans Henrik Henriksen om vores forening kan få status som samråd, for at opnå samme samarbejdsrelationer med kommunen som samrådene har. Rådmanden har efter en intern snak med borgmesteren meldt tilbage, at man efter valget vil finde en løsning på et formelt samarbejde med sommerhusgrundejerforeningerne i Aalborg Kommune.

Blokeringer af Nordsøstien:

Grundejerforeningen Bisnap har kontaktet Sammenslutningen om problemstrækninger langs Nordsøstien, hvor lodsejere har blokeret adgang henover deres parceller. Formanden oplyste, at Sammenslutningen ikke har en løsning på problemet, men vil lade problemstillingen indgå i den kommende ”nordsøsti arbejdsgruppes” videre arbejde, hvor kommunen bliver repræsenteret.

Sparekassen Vendsyssels mail om netbanksforsikring:

Flere grundejerforeninger har modtaget en mail fra Sparekassen Vendsyssel, hvor der er vedhæftet en police på en nødvendig netværksforsikring, som koster 500 kr årligt. Det viser sig, at være en fejlinformation. De 500 kr. er et gebyr, sparekassen vil opkræve grundejerforeningerne for at have en netbank forbindelse. Gebyret inkluderer en ”gratis” netbankforsikring.

Forsikringer:

På sidste generalforsamling var Rune Andersen fra forsikringsselskabet Gensidige inviteret til at gennemgå, hvorfor det var vigtigt for grundejerforeninger at have en Arbejdsskade- og Erhvervsansvarsforsikring. Sammenslutningen valgte at indhente tilbud fra Gensidige, da Tryg, Topdanmark, alm. Brand m.fl. ikke ønskede at stille op med en assurandør til vores generalforsamling. På generalforsamlingen var der bred enighed om, at vi skulle arbejde videre med forsikringerne, men flere grundejerforeninger ønskede tilbuddet drøftet med deres bagland, inden de kunne tage stilling. Den 30 maj 2017 sendte Jørn Kristensen en mail ud med skriftligt tilbud fra Gensidige Forsikring med vedhæftede betingelserne og med besked om, at I skulle tilbagemelde jeres interesse senest 1. aug. 2017. Ved fristens udløb havde Sammenslutningen kun modtaget svar fra 15 grundejerforeninger. Det skuffende resultat betød, at bestyrelsen besluttede ikke at tegne disse forsikringer, da tilbuddet var betinget af, at alle foreninger var med. Formanden opfordrede derfor alle foreninger, som har tilkendegivet deres interesse, at kontakte deres assurandør eller Rune Andersen, Gensidige, tlf. 51393303. Man kan også kontakte foreningen fritidshusejerne, se mere på deres hjemmeside www. fritidshusejerne.dk.

Svømmehallen:

Som omtalt på repræsentantskabsmødet sidste år og igen på vores generalforsamling d. 30. marts 2017, er svømmehallen lukket ned d. 1. januar 2017. Nogle ildsjæle forsøger nu at købe den via fondsmidler, så hvis der er nogle her i salen, der ligger inde med lidt risikovillig kapital, står Ulla Vittrup klar til at modtage penge.

**Bemærkninger fra salen:**

Flere indlæg fra salen omhandlede forklaringer på den lave svarprocent på tilbagemelding på interessen i tegning af en fælles ansvars- og erhvervsskadeforsikring. Flere gav udtryk for ikke at have modtaget den udsendte mail om interessetilbagemeldingen, og enkelte ønskede oplysninger om, hvem Sammenslutningen havde modtaget svar fra. Sekretæren oplyste, at mailen var udsendt til grundejerforeningsformændene efter den mailliste, vi lå inde med på udsendelsestidspunktet. Samme formandsliste er anvendt til indkaldelsen til dette repræsentantskabsmøde. Indlæggene resulterede i vigtigheden i at have en ajourført formandsliste, som betinger, at Sammenslutningen straks modtager mail om formandsskift. Det blev aftalt, at Sammenslutningen genfremsender mailen om forsikringsbetingelserne med ny svarfrist og oplysning om, at svarmailen kun skal sendes til en nærmere angivet mail adresse, hvorfra der sendes bekræftelse på modtagelsen af mailen. Spørgsmålet om tegning af en fælles forsikring tages op på kommende generalforsamling.

(Følgende 15 grundejerforeninger havde fremsendt svar ved første høring: Vesterstrand, Østerstrand, Mosters Vænge, Gl. Bisnap, Grønheden, Vagtelvej, Kongeparken, Torndrup Alle, Bisnapkrat, Nørrestrand, Jyngehusene, Dyreengen, Torndrupskovvej, Bisnap (afslog), Dyrevangen. Efter yderligere kontrol viser det sig at Hou Nord, Osbornvej, Winthers Plantage og KrøbergNord også har svaret.)

Vedrørende opsætning af hjertestarter oplyste grundejerforeningen Lyngø, at de havde haft held til at undgå en høj el-tilslutningsafgift, idet de kunne hente strømmen fra en pumpestation. Tilsvarende havde grundejerforeningen Nordmark hentet strøm fra en nærliggende husejer. Sammenslutningen blev opfordret til at lave en liste over, hvor hjertestarterne er placeret i området. Sammenslutningen oplyste, at denne liste allerede findes i foreningens infohæfte. Såfremt man har kendskab til opsatte hjertestartere, som ikke findes på listen, opfordres man til at anmelde det til Sammenslutningen. Grundejerforeningen Bisnap oplyste, at man ved opkald til 112 automatisk ville få oplysning om placeringen af nærmeste hjertestarter.

Grønheden ønskede yderligere oplysninger om svømmehallens fremtid. Formanden oplyste, at der er nedsat en arbejdsgruppe, som han er kommet med i. Den nuværende ejer har afslået et tilbud fra Aalborg kommune på 3,2 mio. kr. på køb af svømmehallen. Der skal nu søges fondsmidler til køb af hallen. Det skønnes, at der skal bruges omkring 15 mio. kr. til køb og renovering af hallen. Et tidligere bestyrelsesmedlem fra daværende svømmehal opfordrede initiativgruppen til at sætte fokus på driftsøkonomien, da der i hans tid altid havde været underskud på driften.

**4. Orientering om kommunens ophør med vedligeholdelse af de private fællesveje - Kongevejen og Søndergade. Rådmand Hans Henrik Henriksen orienterer om baggrunden for byrådets beslutning.**

Hans Henrik Henriksen blev budt velkommen med et tillykke med byrådsgenvalget. Hans Henrik Henriksen oplyste, at han havde mødt Sammenslutningens bestyrelsesmedlemmer Lis og Orla på udviklingsprojektets borgermøde i ouHHou, hvor de efterlyste et formelt talerør med kommunen. Han håber på at finde en løsning på dette indenfor den nærmeste fremtid. Angående høringsfasen på den fremtidige vedligeholdelse af Kongevejen og Søndergade, indrømmede Hans Henrik Henriksen, at der har været en procedurefejl, som har medført, at kommunens beslutning på ophør af vedligeholdelsen af disse veje er sat på standby. Der bliver nu sat tid af til en ordentlig høringsprocedure, som også vil involvere de lodsejere, som ligger i baglandet med adgang og vejret til vejene. Hans Henrik Henriksen oplyste, at beslutningen om ophør af vedligeholdelsen de to vejstrækninger skyldes omfattende sparekrav indenfor vejområdet. Kommunalreformen havde affødt dette sparekrav, Han forventede, at sparekravet i fremtiden også ville omfatte adskillige kommuneveje, som vil blive nedklassificeret til private fællesveje. Han oplyste, at kommunen ved overdragelse af vejvedligeholdelsen er forpligtet til at aflevere vejene i en ordentlig stand. Direkte adspurgt om hvad det omfattede, oplyste Hans Henrik Henriksen, at vejene skal afleveres med profil for sikring af vejafvandingen, som han indrømmede kunne blive problematisk visse steder. Det blev oplyst, at kommunens årlige vejvedligeholdelsesudgifter på Kongevejen og Søndergade lå på ca. 20.000 kr.

Indlægget gav efterfølgende anledning til en række kritiske kommentarer. Flere kommentarer omhandlede kommunens manglende høring af de lodsejere, som ikke grænser op til vejene, men har vejret til vejene. Hans Henrik Henriksen lovede at disse lodsejere skal kortlægges og høres.

Fra salen var der utilfredshed med, at sommerhusejerne betaler tocifret milionbeløb i ejendomsskatter til kommunen uden at modtage kommunale ydelser. Under Hals kommune fik sommerhusejerne afhentet grenaffald, ligesom kommunen fordelte 100 læs vejgrus til grundejerforeningerne som et tilskud til sommerhusvejenes vedligeholdelse.

Der blev spurgt om de lodsejere langs Kongevejen og Søndergade, der havde modtaget høringsbrevet havde fået besked om kommunens udsættelse af deres beslutning. Dette lovede Hans Henrik Henriksen at undersøge nærmere.

Flere grundejerforeninger var utilfredse med, at kommunens sparekrav blev lagt over på sommerhusejerne, som i forvejen er blevet ramt økonomisk med eksempelvis opkrævning af kloaktilslutningsbidrag og udgifter til kloaktilslutning på egen grund. Man frygtede desuden, at kloakeringen vil påvirke ejendomsskatten ved kommende grundværdifastsættelser.

Sammenslutningen har tidligere informeret grundejerforeningerne om en ændring af privatvejsloven, der siger, at private fællesveje i bymæssige områder (herunder sommerhusområde) med mere end 50% gennemfartstrafik skal optages som kommunevej. Kommunen skal optage disse veje såfremt en trafiktællingsanalyse betalt af lodsejerne viser mere end 50% gennemfartstrafik. Hans Henrik Henriksen blev opfordret til at tage denne bestemmelse med i kommunens videre behandling af sagen.

Fra salen blev Hans Henrik Henriksen også opfordret til at vurdere konsekvenserne af den forventede besparelse på 20.000 kr, Det kan ikke udelukkes at besparelsen vil afføde krav til Vej og Trafik på udarbejdelse af fordelingsnøgler. Med høringskrav og klagemuligheder kan der blive tale om omfattende administrativt arbejde. Udgifter, som kommunen ifølge vejloven også vil kunne pålægge sommerhusejerne.

Flere grundejerforeninger har ikke tinglyst pligt om medlemskab. Det giver problemer med opkrævning af vejvedligeholdelsesbidrag. Flere melder sig ud af vejejerlaug og giver problemer med opkrævning af bidragene.

Til slut modtog Hans Henrik Henriksen en opfordring til at gøre noget ved nabogrunden til Havkatten i Hals, som ligner en svinesti midt i havneområdet. Hans Henrik Henriksen oplyste, at der nu er en løsning på vej.

Hans Henrik Henriksen sagde, at han havde lyttet til vores synspunkter og håbede, at vi ville hjælpe med at lave en liste over, hvem der skal involveres i den kommende høringsproces. Hans Henrik Henriksen modtog herefter applaus fra forsamlingen for sit fremmøde og forlod herefter mødet.

**5. Godkendelse af forslag til vederlagsgodtgørelse for bestyrelsesmedlemmer.**

Dirigenten foreslog at sende bestyrelsens udsendte forslag til vederlagsgodtgørelse til afstemning. Flere fremmødte mente ikke, at forslaget kunne behandles på repræsentantskabsmødet. Det skulle godkendes på en generalforsamling og afpasses et godkendt budget. Det affødte en diskussion om foreningens vedtægter gav et konkret svar på dette. En efterfølgende oplæsning gav ikke et entydigt svar. Der blev rejst kritik af, at bestyrelsen ikke havde angivet de hidtidige vederlagssatser, så man kunne vurdere eventuelle stigninger. Kassereren oplyste, at sagen var bragt på bane, efter overdragelsen af regnskabet, hvor hun erfarede, at foreningen ikke lå inde med et godkendt vederlagsdokument. Et sådant skal fremskaffes for at kunne udbetale vederlag til bestyrelsen.

På mødet blev godkendt at udsætte behandlingen af forslaget til kommende generalforsamling, hvor forslaget genfremsættes som særskilt punkt i tilknytning til punktet om godkendelsen af budgettet.

**6. Eventuelt:**

Der kom en opfordring til de jolleejere, der har deres både liggende ved stranden om, at flytte deres både på land om vinteren, således at de ikke bliver ødelagt og ligger til fare for legende børn.

Bisnap spurgte ind til Nordsøstigruppens arbejde. Bestyrelsesmedlem Lis Larsen oplyste, at bestyrelsen vil arbejde for bedre synliggørelse/skiltning af Nordsøstien, tilkoblinger til rastepladserne og anlæg af aktivitetsoplevelser langs stien. Det blev oplyst, at vi forventer, at der bliver afsat et mindre rammebeløb til dette projekt og der med hjælp fra kommunen søges fondsmidler til realisering af projektet.

I forbindelse med retablering af grusveje efter kloakering efterlyste Dyrevangen, om der var nogle der lå inde med oplysninger om, hvad merudgiften er ved retablering med genbrugsasfalt frem for grus. Det blev oplyst, at merudgiften i en konkret sag udgjorde kr. 27,75 kr/m2.

Nordsøstigruppen blev opfordret til at søge Aalborg kommunes tilgængelighedspulje ved kommende Nordsøstiprojekt.

Formanden afsluttede mødet med at takke dirigenten for veludført arbejde.

**På bestyrelsens vegne**

**Orla C. Olesen Jørn K Kristensen**